《筑室》
明代·陈献章

辛勤结吾庐，经始算一策。广狭更度量，卑高在平秩。

堂以备荐享，阁以邀风日。前榜贞节门，后治渭川室。

四垣谢粉饰，牡蛎高为骨。仰瞻势微峻，其间仅容膝。

既以储简编，犹堪敛袍笏。是年秋在仲，筮日欣得吉。

良友交助余，众工告易毕。把酒对梅花，浩歌新突兀。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。